Skote klap by East Rand MallMense drom saam buite die sentrum. Foto: Photo:Manogari Nogz Moonsammy / Twitter ŉ Man is Vrydag by East Rand Mall in Boksburg doodgeskiet en twee mense is gewond toe ŉ groep verdagtes wat vir ŉ saak van moord gesoek is, daar toegeslaan het. Tebogo Magoro, woordvoerder van Netcare 911, het gesê paramedici is omstreeks 12:27 na die toneel ontbied. “By paramedici en ander nooddienste se aankoms op die toneel is twee mans en ŉ vrou met skietwonde aangetref,” het Magoro gesê. “Een van die slagoffers het ŉ skietwond aan sy agterkop gehad en is op die toneel dood verklaar.” Een van die verdagtes en ŉ vrou wat inkopies gedoen het, het geringe tot matige beserings opgedoen. Hulle is op die toneel gestabiliseer en na ŉ nabygeleë hospitaal geneem vir verdere behandeling. Kapt. Mavela Masondo, provinsiale polisiewoordvoerder van Gauteng, het die voorval aan Maroela Media bevestig. Volgens Masondo is die man wat doodgeskiet is ŉ veiligheidswag by sentrum. Die vrou is in die spervuur in die onderlyf gewond. “Die polisie het inligting opgevolg van ŉ groep verdagtes wat gesoek is in verband met ŉ moord. Hulle het inligting ontvang dat die groep van vyf verdagtes by die winkelsentrum gaan wees,” het Masondo gesê. Masondo het gesê die polisie het die groep by die sentrum opgemerk en die verdagtes het op die polisie losgebrand toe die polisie hulle in hegtenis wou neem. Die polisie het teruggeskiet. Die wag is glo doodgeskiet terwyl hy probeer het om te help om die verdagtes in hegtenis te neem. Die polisie het die verdagte wat geskiet is en nóg ŉ verdagte in hegtenis geneem. Drie kon daarin slaag om te ontsnap en is steeds soek. Die polisie ondersoek ŉ saak van moord en poging tot moord.